Åker gård
Store norske leksikon,Kunst og estetikk,Arkitektur og landskap,Kirker, slott og gårder,Storgårder og herregårder,Norske storgårder
Åker gård er en gård i Hamar kommune, i Vang sogn ved E6 og riksvei 25 omkring to kilometer øst for bykjernen. Gården er en av de eldste gårdene i Hedmark og var tingsted fra tidlig middelalder og frem til etter reformasjonen; trolig var det her Eidsivatinget møtte i første del av middelalderen.
Den store hovedbygningen brant i 1947, men ble bygd opp igjen i 1949 i gammel stil. Denne bygningen og fire driftsbygninger fra henholdsvis 1600-, 1700- og 1800-tallet ble fredet i 2004. Eiendommen hadde tidligere et samlet areal på 1400 dekar, derav 670 dekar dyrket, men det meste er fraskilt.På en kolle nord for tunet ble det i årene 1862—1912 gjort funn av et antall smykker og våpen fra tidlig merovingertid (Åkerfunnet). Historie Åker gård skal ha vært møtested for kongene Magnus den gode og Harald Hardråde i 1046.Etter reformasjonen var Åker gård krongods til 1642. I 1645 overdro Hannibal Sehested den til oberstløytnant Georg Reichwein (1593–1667). Gården var deretter sete for ulike militære sjefer frem til generalmajor Peder von Todderud kjøpte den i 1751, og hans etterslekt eide Åker frem til 1889. Gården ble overtatt av Vang kommune i 1946 og i 1955 av staten ved Forsvarsdepartementet; den var standkvarter for Distriktskommando Østlandet til 2002.Fra 2004 var Åker gård eid av Statsbygg, men Brunstad Kristelige Menighet i Hamar kjøpte gården høsten 2017 og overtok som eiere sommeren 2018. Les mer i Store norske leksikon Åkerfunnet